Document ID: 32000D0111

Komisjoni otsus,
21. detsember 1999,
millega määratakse uus antigeenipank ja nähakse ette antigeeni üleviimine ja ladustamine suu- ja sõrataudi vaktsiinide varuga seotud ühenduse meetmete raames
(teatavaks tehtud numbri K(1999) 4782 all)
(2000/111/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ veterinaariaalaste kulutuste kohta, [1] viimati muudetud nõukogu määrusega (EÜ) nr 1258/99, [2] eriti selle artiklit 14,
võttes arvesse nõukogu 11. detsembri 1991. aasta otsust 91/666/EMÜ, millega kehtestatakse suu- ja sõrataudi vaktsiinide ühenduse varud, [3] viimati muudetud nõukogu otsusega 1999/762/EÜ, [4] eriti selle artikli 3 lõike 1 kolmandaid taandeid ja artiklit 7,
ning arvestades järgmist:
(1) Vastavalt otsuse 91/666/EMÜ artiklile 3 võib komisjon nimetatud otsuse artiklis 10 sätestatud korras määrata ruumid suu- ja sõrataudi antigeeni ühenduse varude ladustamiseks, kui need ruumid vastavad kõnealuse otsuse artiklitele 4 ja 6.
(2) Komisjoni 5. novembri 1993. aasta otsuses (suu- ja sõrataudi antigeeni ostmise kohta suu- ja sõrataudi vaktsiinide varusid hõlmavate ühenduse meetmete raames, [5] viimati muudetud otsusega 95/471/EÜ [6]) on sätestatud, et antigeeni ladustatakse kolmes määratletud kohas.
(3) Komisjoni 23. mai 1997. aasta otsuses 97/348/EÜ (suu- ja sõrataudi antigeeni ühendusepoolse ostu ning suu- ja sõrataudi vaktsiini loomise, tootmise, villimise ja jaotamise kohta) [7] sätestatakse üksikasjalikult ostetud uue antigeeni jaotamine määratud antigeenipankadesse.
(4) Ühendkuningriigis, Pirbrightis paikneva asutuse Institute of Animal Health ruumid ei ole enam ühenduse antigeenipank. Peale selle keeldus endine Pirbrighti antigeenipank vastu võtmast otsusega 97/348/EÜ määratud antigeeni koguseid ja tüüpe ning see antigeen on ladustatud Pirbrighti tootmisettevõtte Merial SAS ruumides.
(5) Pidades silmas vajalikke kulutusi ja asjaomaste õigusaktide ülevaatamist, näib asjakohane määrata antigeeni tootja, Meril SAS, Pirbright, Ühendkuningriik, ühenduse antigeenipangaks ning seega näha ette asutuses Institute for Animal Health, Pirbright, Ühendkuningriik, ladustatud antigeeni üleviimine ettevõtte Merial SAS, Pirbright, ruumidesse.
(6) Loomade tervishoidu käsitlevate ühenduse veterinaariaalaste õigusaktide eest vastutava peadirektoraadi peadirektoril lubatakse allkirjastada lepinguid eraomanduses olevate määratud vaktsiinipankadega.
(7) Käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Ilma et see piiraks otsuse 91/666/EMÜ artikli 3 lõike 1 esimese ja teise taande kohaldamist, asutatakse antigeenipank tootmisettevõttes Merial SAS, Pirbright, Ühendkuningriik.
2. Antigeeni kogused ja tüübid, mis on otsuse 93/590/EÜ kohaselt ladustatud ühenduse antigeenipangas Institute for Animal Health, Pirbright, Ühendkuningriik, viiakse üle ladustamiseks ettevõttesse Merial SAS, Pirbright, Ühendkuningriik. Üleviimise eest vastutab Merial SAS.
3. Antigeen, mille on ostnud ühendus ja mis on otsuse 97/348/EÜ kohaselt määratud ühenduse antigeenipanka, mis asub asutuses Institute of Animal Health, Pirbright, ladustatakse Merial SAS ruumides, Pirbright, Ühendkuningriik.
4. Lõigetega 2 ja 3 ettenähtud eesmärkide saavutamiseks sõlmib komisjon Euroopa Ühenduse nimel lepingu Merial SASga.
5. Loomade tervishoidu käsitlevate ühenduse veterinaariaalaste õigusaktide eest vastutava peadirektoraadi peadirektoril on õigus allkirjastada Euroopa Ühenduste Komisjoni nimel leping antigeeni koguste ja tüüpide üleviimise ja ladustamise kohta.
Artikkel 2
Käesolevat otsust kohaldatakse alates 1. veebruarist 2000.
Artikkel 3
Käesolev otsus on adresseeritud liikmesriikidele.
Brüssel, 21. detsember 1999

Labels: 7
0
6